Toiletpapier: bo-oor of onderdeur?Argieffoto (Foto: Alexas_Fotos/Pixabay) Dis ŉ omstrede onderwerp waaroor talle mense verskil en die een groep is gewoonlik nie bereid om na die ander groep se motivering te luister nie: Moet toiletpapier bo-oor of onderdeur hang? Choice, ŉ verbruikersregtegroep in Australië, het op die byna 128 jaar oue patentaansoek, gedateer 15 September 1891, afgekom. Dié aansoek sluit ŉ gedetailleerde grafiek in wat duidelik wys dat die stukkie papier bo-oor die rol moet hang, eerder as onderdeur. “Ons het ŉ deurslaggewende antwoord op die omstrede vraag of jou toiletpapier bo-oor of onderdeur die rol moet hang,” aldus Choice. “Dis moontlik dat ons permanent ŉ paar lede gaan verloor, maar ons kan bevestig: bo-oor is die regte metode.” Geperforeerde toiletpapier is in 1871 deur Seth Wheeler ontwerp. Hy het in 1891 sy uitvinding in ŉ rolvorm gepatenteer. Volgens Dr. Gilda Carle, ŉ Amerikaanse sielkundige en verhoudingskenner, het jou keuse boonop iets oor jou persoonlikheid te sê. Volgens Carle is persone wat verkies dat die los stukkie bo-oor hang, gewoonlik selfgeldend, georganiseerd en oorpresteerders, maar mense wat die stukkie ondertoe laat hang, is ontspanne, ongeërg, betroubaar en op soek na hegte verhoudings. Sy voeg by mense wat glad nie omgee oor die stukkie toiletpapier nie, is iemand wat konflik vermy, baie buigsaam is en nie ongemaklik voel in vreemde situasies nie. Persone wat hul saak verdedig meld gewoonlik die voordele soos die estetiese waarde, gasvryheid en die hoeveelheid papier wat gebruik word, of selfs indien daar klein kinders of troeteldiere in die huis is wat maklik die rolletjie kan afrol. Wat verkies jy?